钦定古今图书集成/方舆汇编/职方典/第1354卷 > 《崆峒联句》罗侨 王大用
## 钦定古今图书集成/方舆汇编/职方典/第1354卷 > 《崆峒联句》罗侨 王大用

“偶维王子棹，因作广城游。洞自寰中胜，山疑岛上浮。
混茫何世界，开凿几春秋。阴壑通鲛室，阳河接蜃楼。
奇形生玉垒，仙乐奏《浮丘》。乳喷千年雪，泉飞万仞流。
凭虚探险峻，窥奥及深幽。风磴羊肠绕，云衣石角钩。
行寻黄石去，应为紫芝留。商岭尊园绮，天台觅阮刘。
风流惭白马，气色望青牛。杖策云峰麓，扪萝日观头千觞倾北海，一榻下南舟。自起投车辖，高吟送海筹。
世人俱扰扰，吾党自悠悠。未洽高阳兴，相传郑子邮。
黄金成大业，紫气照沧洲。醉舞翻长袖，狂歌杂短讴。
凉风催鹢首，落日拥骅骝。磨石还题句，千秋倘见求。